รู้จักสมาคมบริษัทจัดการลงทุน
&nbsp;
19 ส.ค. 2554

....สมาคมบริษัมจัดการลงทุน
เมื่อวันที่ 25 มี.ค. 2553 ที่ผ่านมา สมาคมบริษัทจัดการลงทุน (สมาคม) จัดพิธีมอบรางวัลเชิดชูเกียรติบุคคลที่มีคุณูปการต่ออุตสาหกรรมครั้งแรกในรอบ 17 ปี ของการก่อตั้งอุตสาหกรรม
สำหรับสัปดาห์นี้อยากจะแนะนำสมาคมให้ทุกท่านได้รู้จักกันมากขึ้นว่าสมาคมจัดตั้งมาอย่างไร ทำหน้าที่อะไร และมีใครเป็นสมาชิกบ้าง ก็ขอย้อนไปในช่วงปลายปี พ.ศ. 2536 บริษัทหลักทรัพย์ซึ่งได้รับใบอนุญาตให้ประกอบธุรกิจ หลักทรัพย์ประเภทการจัดการกองทุนรวม 8 บริษัท ได้ร่วมกับบริษัทหลักทรัพย์และบริษัทเงินทุนหลักทรัพย์จำนวน 7 บริษัทจัดตั้ง “สมาคมบริษัทจัดการลงทุน” ขึ้น และมีชื่อเป็นภาษาอังกฤษว่า “Association of Investment Management Companies” (AIMC) ซึ่งสมาคมได้จดทะเบียนและได้รับใบอนุญาตเป็นสมาคมที่เกี่ยวเนื่องกับธุรกิจหลักทรัพย์ประเภทการจัดการลงทุน จากสำนักงานคณะกรรมการกำกับหลักทรัพย์และตลาดหลักทรัพย์เมื่อวันที่ 10 พ.ค. 2537 สมาคมเป็นองค์กรที่ไม่แสวงหากำไร โดยได้รับการสนับสนุนค่าใช้จ่าย จากบริษัทสมาชิกซึ่งเป็นบริษัทหลักทรัพย์ ที่ได้รับใบอนุญาตให้ประกอบธุรกิจจัดการลงทุน
สมาคมมีวัตถุประสงค์หลักในการดำเนินงานดังต่อไปนี้ คือ 
1.เป็นศูนย์รวมของบริษัทที่ได้รับอนุญาตให้ประกอบธุรกิจจัดการลงทุน
2.ส่งเสริมและพัฒนาธุรกิจจัดการลงทุนให้เจริญก้าวหน้า รวมทั้งคุ้มครองป้องกันและพิทักษ์ธุรกิจจัดการลงทุนโดยเคร่งครัด
3.ส่งเสริมและพัฒนามาตรฐานอันดีในการประกอบธุรกิจจัดการลงทุน เพื่อประโยชน์ของบริษัทสมาชิกและประชาชนทั่วไปในวงกว้าง
4.ส่งเสริมและสนับสนุนการออมทรัพย์ของประชาชน เพื่อก่อให้เกิดเสถียรภาพทางการเงินของประเทศโดยรวม
5.ให้ความร่วมมือกับหน่วยราชการ และหรือองค์กร และหรือหน่วยงานที่เกี่ยวข้องและหรือมีหน้าที่ควบคุม และหรือกำกับดูแลธุรกิจประเภทการจัดการลงทุนในการออกระเบียบข้อบังคับที่เกี่ยวกับธุรกิจหลักทรัพย์ทุกประเภทไม่จำกัดเฉพาะการจัดการลงทุน
6.ให้ความร่วมมือกับตลาดหลักทรัพย์แห่งประเทศไทย ศูนย์ซื้อขายหลักทรัพย์ ตลาดซื้อขายล่วงหน้า หรือแหล่งกลาง ในการซื้อขายหลักทรัพย์หรือทรัพย์สินอื่นใด บริษัทจดทะเบียน บริษัทรับอนุญาตหน่วยงานหรือสถาบันใดๆ เพื่อประโยชน์ในการพัฒนาธุรกิจหลักทรัพย์ทุกประเภท ไม่จำกัดเฉพาะการจัดการลงทุน
7.ประสานความร่วมมือระหว่างบริษัทสมาชิกในการแก้ไขปัญหาต่างๆ เกี่ยวกับธุรกิจจัดการลงทุน รวมทั้งการประนีประนอมข้อพิพาทระหว่างบริษัทสมาชิก หรือระหว่างบริษัทสมาชิกกับบุคคลภายนอกอันเกี่ยวเนื่องกับการประกอบธุรกิจจัดการลงทุน
8.ทำความตกลงและวางระเบียบข้อบังคับ หรือจรรยาบรรณให้บริษัทสมาชิกปฏิบัติ หรืองดเว้นการปฏิบัติ ตลอดจนควบคุมดูแลบริษัทสมาชิกให้ปฏิบัติหรืองดเว้นการปฏิบัติตามระเบียบข้อบังคับและจรรยาบรรณในการประกอบธุรกิจจัดการลงทุน ที่ทางสมาคมบริษัทจัดการลงทุนได้กำหนดขึ้น เพื่อให้การประกอบธุรกิจจัดการลงทุนดำเนินไปด้วยความมีระเบียบเรียบร้อย
9.ส่งเสริมการศึกษาวิจัยและการเผยแพร่ทางวิชาการ และข่าวสาร ตลอดจนการประชาสัมพันธ์ธุรกิจหลักทรัพย์ โดยเฉพาะอย่างยิ่งในการจัดการลงทุน เพื่อประโยชน์ของบริษัทสมาชิกและประชาชนทั่วไป
10.ส่งเสริมความสามัคคี ความร่วมมือ และพัฒนาการด้านต่างๆ ระหว่างบริษัทสมาชิก
11.บำเพ็ญสาธารณประโยชน์และกระทำกิจการอื่นใดที่จำเป็นและสมควร เพื่อให้บรรลุวัตถุประสงค์ต่างๆ ของสมาคมบริษัทจัดการลงทุน
ปัจจุบัน สมาคมประกอบด้วยบริษัทสมาชิก 25 บริษัท มีธุรกิจภายใต้การดูแล 3 กลุ่มธุรกิจ คือ กลุ่มธุรกิจกองทุนรวมมีบริษัทสมาชิก 20 บริษัท กลุ่มธุรกิจกองทุนส่วนบุคคลมีบริษัทสมาชิก 21 บริษัท และกลุ่มธุรกิจกองทุนสำรองเลี้ยงชีพมีบริษัทสมาชิก 18 บริษัท โดยแต่ละกลุ่มธุรกิจจะมีคณะกรรมการกลุ่มธุรกิจ ทำหน้าที่บริการกิจการ ของกลุ่มธุรกิจ ให้เป็นไปตามวัตถุประสงค์ของกลุ่มธุรกิจ และดูแลบริษัทสมาชิกในแต่ละกลุ่มธุรกิจ ให้มีจรรยาบรรณในการประกอบธุรกิจ นอกจากนั้นคณะกรรมการแต่ละกลุ่มธุรกิจจะเลือกตั้งผู้แทนจากคณะกรรมการ กลุ่มธุรกิจเข้าดำรงตำแหน่งกรรมการในคณะกรรมการของสมาคมบริษัทจัดการลงทุน เพื่อบริหารกิจการโดยรวมของสมาคม 
ผู้ลงทุนสามารถดูข้อมูลบริษัทสมาชิกทั้ง 3 กลุ่มธุรกิจได้ ซึ่งจะมีข้อมูลที่ตั้งบริษัท เบอร์โทรศัพท์ที่ติดต่อได้ และเว็บไซต์เพียงเข้าที่ www.aimc.or.th/14_about_member_ index.php